***Posebna navodila za izpolnjevanje obrazca »Obračun za uvozno ureditev VEM« niso pripravljena. Primerno se uporabljajo navodila za izpolnitev obrazca »Obračun v EU sistem OSS«, kot je opredeljeno spodaj v tekstu.***

**NAVODILO ZA IZPOLNJEVANJE OBRAZCA »OBRAČUN V EU SISTEM OSS«**

To navodilo pojasnjuje, kako davčni zavezanec, vključen v posebno unijsko ureditev v Sloveniji, izpolnjuje posebni obračun DDV.

Davčni zavezanec, ki je vključen v posebno unijsko ureditev, mora davčnemu organu predložiti poseben obračun DDV za vsako koledarsko trimesečje, ne glede na to, ali so bile dobave blaga ali storitev, zajete v tej posebni ureditvi, opravljene ali ne.

Če  v obračunskem obdobju davčni zavezanec ni opravljal storitev ali dobav blaga na daljavo, niti nima popravkov iz preteklih obdobij, to označi v okencu pred izjavo. S tem se obračun samodejno izpolni z vrednostmi 0 (nič) in davčnemu zavezancu ni treba ročno vpisovati teh vrednosti v posamezne razdelke.

**PODATKI ZA SESTAVO POSEBNEGA OBRAČUNA DDV**

Davčni zavezanec mora voditi evidence o transakcijah v okviru te posebne ureditve. Te evidence morajo biti dovolj natančne, da lahko davčni organi države članice potrošnje ugotovijo, ali je obračun DDV pravilen.

**DOBAVE BLAGA/STORITEV IZ SLOVENIJE**

Vpisuje se samo dobave blaga na daljavo in opravljene storitve iz države identifikacije – iz Slovenije (dobave blaga na daljavo, opravljene iz poslovnih enot v drugih državah članicah, se vpisujejo pod razdelek DOBAVE BLAGA/STORITEV IZ POSLOVNIH ENOT V DRUGIH DRŽAVAH ČLANICAH).

»Tip dobave« - izbere se, ali gre za dobavo **blaga** na daljavo ali za opravljeno **storitev**.

»Država potrošnje« - iz spustnega seznama se izbere ustrezna država kupca, ki ima poleg naziva države tudi pripadajočo stopnjo DDV. Določena država se v spustnem seznamu prikaže večkrat v odvisnosti od ustrezne davčne stopnje.

Iz nabora držav se lahko izbira vse države znotraj Unije, lahko se izbere tudi država Slovenija, vendar le za dobave blaga na daljavo, če je davčni zavezanec na obrazcu za registracijo označil, da deluje kot elektronski vmesnik in se v primeru dobave blaga na daljavo šteje za domnevnega dobavitelja. Če ima davčni zavezanec v drugi državi članici stalno poslovno enoto, lahko v to državo poroča dobave blaga na daljavo, ne more pa poročati opravljenih storitev.

 »Davčna osnova« - zneski se vpisujejo v evrih in centih (na 2 decimalni mesti).

S klikom na polje »Dodaj vrstico« se odpre naslednja vrstica za vnos.

Po kliku na gumb »Izračun«, se na dnu obrazca izračunajo posamezni zneski DDV po državah in skupna vsota zneskov DDV.

**DOBAVE BLAGA/STORITEV IZ POSLOVNIH ENOT V DRUGIH DRŽAVAH ČLANICAH**

Vpisuje se samo dobave blaga na daljavo ali opravljene storitve iz poslovnih enot v drugih državah članicah, katere je davčni zavezanec prijavi na vlogi za vključitev v posebno ureditev. Če ima davčni zavezanec v drugi državi članici stalno poslovno enoto, je to moral označiti v polju »stalna poslovna enota« na obrazcu za vključitev v posebno ureditev. Če poslovna enota ni stalna poslovna enota (v primeru skladišča), v razdelku stalna poslovna enota ni kljukice, ki označuje stalno poslovno enoto.

V primeru, da davčni zavezanec poslovno enoto ustanovi, ko je že vključen v posebno unijsko ureditev, podatek o poslovni enoti davčnemu organu sporoči s ponovno vložitvijo vloge za registracijo, kamor vpiše kodo države ter ID za DDV o poslovni enoti. S ponovno predložitvijo vloge za registracijo sporoči tudi ostale podatke, ki se spreminjajo (podatke o kontaktni osebi, bančnem računu, poslovnih enotah...).

 »Koda države« - vpiše se država, kjer ima davčni zavezanec poslovno enoto, katero je vpisal v registracijskem obrazcu.

»ID za DDV poslovne enote« - vpiše se identifikacijska številka za DDV poslovne enote, katero je vpisal v registracijskem obrazcu.

 »Tip dobave« - iz spustnega seznama se izbere vrsta dobave – blago ali storitev.

»Država potrošnje« - iz spustnega seznama se izbere ustrezna država kupca, ki ima poleg naziva države tudi pripadajočo stopnjo DDV. Določena država se v spustnem seznamu prikaže večkrat v odvisnosti od ustrezne davčne stopnje.

Iz stalne poslovne enote ni mogoče poročati dobav blaga na daljavo ali opravljenih storitev končnim potrošnikom v tej državi (navedene transakcije so predmet splošne obdavčitve v tej državi članici). Izjema je poročanje o dobavah blaga na daljavo, ki jih prek te poslovne enote opravi davčni zavezanec, ki deluje kot elektronski vmesnik (obvezna označitev na obrazcu za vključitev v posebno ureditev).

»Davčna osnova« - zneski se vpisujejo v evrih in centih (na 2 decimalni mesti).

S klikom na polje »Dodaj vrstico« se odpre naslednja vrstica za vnos.

**POPRAVEK OBRAČUNA DDV**

Davčni zavezanec lahko v obdobju treh let od poteka roka za predložitev posebnega obračuna predloži spremembe tega obračuna. Spremembe se vključijo v tekoči obračun.

S klikom na gumb »Dodaj vrstico« se odpre vrstica za vnos.

»Obdobje« - iz spustnega seznama se izbere obračunsko obdobje, ki je predmet popravka.

»Leto« - iz spustnega seznama se izbere leto obračunskega obdobja, ki je predmet popravka.

»Država potrošnje« - iz spustnega seznama se izbere država članica Unije, za katero se popravlja podatek.

 »Znesek DDV« - vpiše se znesek DDV, ki je bil za posamezno državo članico preveč ali premalo izkazan v izbranem obračunskem obdobju in je predmet popravka.

Primer: Za državo AT je davčni zavezanec za obdobje Q22021 (drugi kvartal leta 2021) poročal opravljene dobave. Naknadno ugotovi, da je bil izkazan znesek prenizek za 250,00 evrov, zato v polje »Znesek DDV« za državo AT za obdobje Q22021 vpiše znesek 250,00 evrov.

Po kliku na gumb »Izračun« se na dnu obrazca izračunajo posamezni zneski DDV in skupna vsota zneskov DDV. Slednji znesek je znesek, ki ga mora davčni zavezanec plačati za vse opravljene storitve in izvedene popravke v tekočem obračunu.